[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.10.2006

COM(2006) 632 τελικό

EΓΓΡΑΦΟ ΕΡΓΑΣΙΑΣ ΤΗΣ ΕΠΙΤΡΟΠΗΣ

συνοδευτικό του εγγράφου COM(2006) 631 τελικό: Στενότερη συνεργασία, αυξανόμενες ευθύνες Έγγραφο πολιτικής για το εμπόριο και τις επενδύσεις μεταξύ ΕΕ και Κίνας: Ανταγωνισμός και εταιρική σχέση

{COM(2006) 631 τελικό}

ΠΙΝΑΚΑΣ ΠΕΡΙΕΧΟΜΕΝΩΝ

1. Η οικονομική αναζωογόνηση της Κίνας 5

2. Η εμπορική και οικονομική σχέση ΕΕ-Κίνας 6

2.1. Τα οφέλη από το άνοιγμα 6

2.2. Η επίδραση του ανταγωνισμού 8

2.3. Εμπόδια όσον αφορά την πρόσβαση στην αγορά 9

2.4. Όροι ανταγωνισμού 11

3. Η απάντηση της ΕΕ και οι προτεραιότητες δράσης 13

3.1. Επιμονή στο άνοιγμα της οικονομίας 13

3.2. Ίσοι όροι ανταγωνισμού 13

3.3. Υποστήριξη των ευρωπαϊκών εταιρειών 14

3.4. Προάσπιση των συμφερόντων της ΕΕ: προτεραιότητα στο διάλογο 15

3.5. Ανάπτυξη μιας ισχυρής παγκόσμιας σχέσης 16

Συμπεράσματα ...........................…………………………………………19

Ανταγωνισμός και εταιρική σχέση Πολιτική για το εμπόριο και τις επενδύσεις μεταξύ ΕΕ και Κίνας

Σύνοψη

Η Κίνα αποτελεί τη σημαντικότερη πρόκληση για την πολιτική εμπορίου της ΕΕ. Το εμπόριο μεταξύ ΕΕ και Κίνας αυξήθηκε εντυπωσιακά τα τελευταία χρόνια, καθώς διπλασιάστηκε από το 2000 έως το 2005. Η Ευρώπη αποτελεί για την Κίνα τη μεγαλύτερη αγορά εξαγωγών· η Κίνα αποτελεί για την Ευρώπη τη μεγαλύτερη πηγή εισαγωγών. Το παρόν έγγραφο πολιτικής αναφέρεται στις οικονομικές και ανταγωνιστικές προκλήσεις που προκύπτουν από την αλλαγή αυτή και στις απαντήσεις που πρέπει να βρει η ΕΕ στον τομέα του εμπορίου και των επενδύσεων. Αποτελεί μέρος της ευρύτερης εταιρικής σχέσης με την Κίνα και της προσέγγισης που περιγράφεται στην ανακοίνωση της Επιτροπής για τις σχέσεις με την Κίνα: « Στενότερη συνεργασία, αυξανόμενες ευθύνες» .

Η ανοιχτή αγορά της ΕΕ συνέβαλε σημαντικά στην ανάπτυξη της Κίνας, η οποία χαρακτηρίζεται από τις εξαγωγές. Η ΕΕ έχει επίσης επωφεληθεί από την ανάπτυξη της κινεζικής αγοράς: οι εξαγωγές της ΕΕ προς την Κίνα υπερδιπλασιάστηκαν τα τελευταία πέντε χρόνια. Οι ανταγωνιστικές τιμές των κινεζικών προϊόντων συνέβαλαν στο να διατηρηθούν ο πληθωρισμός και τα επιτόκια στην Ευρώπη χαμηλά. Οι ευρωπαϊκές εταιρείες έχουν αποκομίσει κέρδη από τις επενδύσεις τους στην Κίνα. Ο ανταγωνισμός όμως από την Κίνα θέτει σοβαρές προκλήσεις για την Ευρώπη σε ορισμένους σημαντικούς μεταποιητικούς κλάδους.

Εάν επιτευχθεί η σωστή ισορροπία, υπάρχει ευρύ πεδίο για μια διαρκή και αμοιβαία επωφελή εμπορική εταιρική σχέση ανάμεσα στην Ευρώπη και την Κίνα. Οι πολιτικοί ηγέτες και από τις δύο πλευρές θα πρέπει να εξακολουθήσουν να επιδιώκουν ανοιχτές εμπορικές σχέσεις. Η Ευρώπη πρέπει να συνεχίσει να προσφέρει ελεύθερη και δίκαιη πρόσβαση στις εξαγωγές της Κίνας και να προσαρμόζεται στις ανταγωνιστικές προκλήσεις, επιδιώκοντας ταυτόχρονα πολιτικές που θα στηρίζουν εντός της ΕΕ όσους επιβαρύνονται από την οικονομική αναπροσαρμογή. Η Κίνα πρέπει να ανταποκριθεί, επιβεβαιώνοντας τη δέσμευσή της για τη δημιουργία μιας ανοικτής οικονομίας και για τη μεταρρύθμιση της αγοράς. Πρέπει να ενισχύσει τη νομική προστασία των ξένων εταιρειών και την εφαρμογή αυτής της προστασίας και να απορρίψει αντιανταγωνιστικές εμπορικές πρακτικές και πολιτικές.

Επιδιώκοντας αυτή την εταιρική σχέση, η Ευρωπαϊκή Επιτροπή θα υπερασπιστεί με σθένος το άνοιγμα του ευρωπαϊκού εμπορίου με την Κίνα. Θα επιδιώξει όμως και να εξασφαλίσει ότι η Κίνα θα ανταποκριθεί στις υποχρεώσεις της στο πλαίσιο του ΠΟΕ και ότι θα συνεχίσει την απελευθέρωση της πρόσβασης στις αγορές αγαθών, υπηρεσιών, επενδύσεων και δημοσίων συμβάσεων. Θα επιδιώξει τον τερματισμό της μεταφοράς τεχνολογίας και των απαιτήσεων εξαγωγών που επιβάλλονται σε ευρωπαίους επενδυτές. Η ΕΕ θα επιδιώξει μεγαλύτερη προστασία των νομικών δικαιωμάτων των εταιρειών της ΕΕ, ιδίως στον τομέα της διανοητικής ιδιοκτησίας, και θα ζητήσει από την Κίνα να τερματίσει την αθέμιτη επιδότηση ή προστασία στρατηγικών βιομηχανιών. Θα επιδιώξει την προώθηση αυτών των θεμάτων στο πλαίσιο της συνολικής διαδικασίας διαλόγου και συνεργασίας ανάμεσα στη Ευρώπη και την Κίνα και την εκτενή συμπερίληψή τους στη νέα συμφωνία εταιρικής σχέσης και συνεργασίας, συμπεριλαμβανομένης της επικαιροποίησης της συμφωνίας εμπορίου και συνεργασίας του 1985. Για την υποστήριξη των ευρωπαϊκών επιχειρήσεων στην Κίνα, η Επιτροπή θα επιβλέψει τη δημιουργία νέων εμπορικών πόρων στην Κίνα και την Ευρώπη για να υποστηριχθούν οι ευρωπαϊκές επιχειρήσεις και να προωθηθεί η εκμάθηση γλωσσών.

1. η οικονομικη αναζωογονηση της κινασ

Η οικονομική επιστροφή της Κίνας | Πριν από διακόσια χρόνια, η Κίνα αποτελούσε τη μεγαλύτερη οικονομία στον κόσμο. Όμως, το 1978, το μερίδιό της στο παγκόσμιο ΑΕΠ είχε πέσει στο 0,5%. Από τότε, η πολιτική μεταρρύθμισης και ανοίγματος της οικονομίας που εφάρμοσε η Κίνα είχε ως αποτέλεσμα την επίτευξη πρωτοφανών επιπέδων μεγέθυνσης και ανάπτυξης. Οι μεταρρυθμίσεις αύξησαν το ρόλο του ιδιωτικού τομέα, διοχέτευσαν υψηλά ποσά αποταμιεύσεων σε επενδύσεις, αύξησαν το επίπεδο εκπαίδευσης, προώθησαν τη μετάβαση από τη γεωργία στη μεταποιητική βιομηχανία και απελευθέρωσαν το τεράστιο δυναμικό που διαθέτει η Κίνα με 700 εκατ. εργαζομένους. Από το 1980 και μετά, η Κίνα παρουσίασε ετήσια μέση ανάπτυξη της τάξης του 9% και δεκαπλασίασε το μερίδιό της στο παγκόσμιο ΑΕΠ, φθάνοντας στο 5% αυτού. |

Τα οφέλη της ανάπτυξης | Η ανάπτυξη της Κίνας είχε ως αποτέλεσμα τη μεγαλύτερη μείωση της φτώχειας που έχει σημειωθεί στην παγκόσμια ιστορία. Το κατά κεφαλήν εισόδημα διπλασιάστηκε δύο και τρεις φορές και έφθασε στο ένα πέμπτο της σημερινής ισοτιμίας αγοραστικής δύναμης στην ΕΕ. Η Κίνα μείωσε τον αριθμό των ατόμων που ζουν με ένα δολάριο την ημέρα σε 170 εκατομμύρια, από το 1990 έως το 2000. Ταυτόχρονα αναδύθηκε μια μεγάλη μεσαία τάξη με αυξανόμενη αγοραστική δύναμη. |

Μια νέα εμπορική δύναμη | Η σταδιακή ενσωμάτωση της Κίνας στο διεθνές εμπορικό σύστημα – με τη συμμετοχή της ως μέλους στον ΠΟΕ το 2001 – προσέφερε στην Κίνα ασφαλείς, ανοιχτές και προβλέψιμες αγορές εξαγωγών. Η Κίνα κατέστη ο τρίτος μεγαλύτερος εξαγωγέας στον κόσμο. Το συνολικό εξωτερικό της εμπόριο είναι σήμερα υπερτριπλάσιο από το συνδυασμένο εμπόριο της Ινδίας και της Βραζιλίας. Οι εξαγωγές αποτελούν περισσότερο από το ένα τρίτο της οικονομίας της Κίνας. Ωστόσο, η πλειονότητα των εξαγωγών της Κίνας συνίσταται σε επεξεργασμένα προϊόντα χαμηλής προστιθέμενης αξίας. |

Σημαντικός αποδέκτης εξωτερικών επενδύσεων | Η Κίνα αποτελεί παγκόσμια το μεγαλύτερο αποδέκτη εξωτερικών άμεσων επενδύσεων και προσφέρει κίνητρα για εξωτερικές επενδύσεις. Το 2005, πάνω από το ήμισυ των συνολικών εξαγωγών της Κίνας προέρχονταν από εταιρείες στις οποίες είχαν γίνει εξωτερικές επενδύσεις. |

Η σταθερή και αναπτυσσόμενη Κίνα είναι προς όφελος της Ευρώπης | Η Ευρώπη έχει ζωτικό συμφέρον από τη μετάβαση της Κίνας σε μια σταθερή, ευημερούσα και ανοιχτή οικονομία. Αναγνωρίζει ότι το άνοιγμα της αγοράς της ΕΕ σε κινεζικά προϊόντα θα αποτελέσει βασικό παράγοντα για την περαιτέρω ανάπτυξη της Κίνας. Η Ευρώπη όμως θα επωφεληθεί επίσης από την αναπτυσσόμενη αγορά της Κίνας για προηγμένη τεχνολογία, προϊόντα υψηλής αξίας και σύνθετες υπηρεσίες. Οι ευρωπαίοι καταναλωτές θα συνεχίσουν να επωφελούνται από εισαγωγές με ανταγωνιστικές τιμές από την Κίνα. Τα μακροοικονομικά οφέλη από την εξαγωγική δύναμη της Κίνας για την ευρωπαϊκή ανταγωνιστικότητα και ανάπτυξη είναι σημαντικά. Τα οφέλη αυτά αντισταθμίζουν τις απώλειες σε συγκεκριμένους τομείς. Η μόνη βιώσιμη προσέγγιση για την Ευρώπη είναι να χαιρετίσει την ανάπτυξη της Κίνας και να επιδιώξει να επωφεληθεί από αυτήν μέσω του ανοιχτού εμπορίου. Για την επίτευξη και τη διατήρηση πολιτικής υποστήριξης στην Ευρώπη όσον αφορά την πολιτική αυτή και την αναπροσαρμογή που απαιτείται, πρέπει να γίνουν πλήρως αντιληπτά τα οφέλη από το άνοιγμα και την αλλαγή. Αυτό σημαίνει ότι η Κίνα πρέπει να δείξει ότι αντιλαμβάνεται την παγκοσμιοποίηση ως αμφίδρομη διαδικασία. Η Κίνα πρέπει να χρησιμοποιήσει την αυξανόμενη επιρροή της για την υποστήριξη ανοιχτών αγορών και θεμιτού ανταγωνισμού. |

Οι προκλήσεις της βιώσιμης ανάπτυξης | Ωστόσο, παρά την οικονομική της επιτυχία, η Κίνα αντιμετωπίζει σοβαρές προκλήσεις. Η ανταγωνιστικότητά της ως εξαγωγέα δεν μπορεί να αποκρύψει τα διαρθρωτικά προβλήματα που αντιμετωπίζει. Η ταχεία ανάπτυξη συνοδεύτηκε από περιβαλλοντικό κόστος, κοινωνικές ανισότητες και προκλήσεις για την ανθρώπινη υγεία. Για να συνεχιστεί η ανάπτυξη, η Κίνα πρέπει να διατηρήσει τη δυναμική της εσωτερικής μεταρρύθμισης και να αναπροσαρμόσει τον τύπο ανάπτυξής της, με τη μετάβαση από τον εξαγωγικό τομέα στην εγχώρια ζήτηση. Η Κίνα πρέπει να συνεχίσει τις προσπάθειες ανάπτυξης μιας περισσότερο βιώσιμης προσέγγισης όσον αφορά την εκμετάλλευση των φυσικών πόρων. Στους τομείς αυτούς, η Ευρώπη πρέπει να αναγνωρίσει τις προκλήσεις και να υποστηρίξει τις μεταρρυθμίσεις στην Κίνα, σε αντιστάθμισμα των θεμιτών απαιτήσεων όσον αφορά τη συμπεριφορά της Κίνας προς τους εμπορικούς της εταίρους και το διεθνές σύστημα. |

2. η εμπορικη και οικονομικη σχεση εε-κινασ

2.1. Τα οφέλη από το άνοιγμα

Αμοιβαία οφέλη | Η ενσωμάτωση της Κίνας στο παγκόσμιο σύστημα εμπορίου και επενδύσεων ήταν επωφελής τόσο για την Ευρώπη όσο και για την Κίνα. Η ΕΕ αντιπροσωπεύει πάνω από το 19% του εξωτερικού εμπορίου της Κίνας. Οι ευρωπαϊκές εταιρείες που δραστηριοποιούνται εμπορικά στην Κίνα συνεισέφεραν κεφάλαια, γνώσεις και τεχνολογία που βοήθησαν την Κίνα να αναπτύξει την παραγωγική της ικανότητα. Αντίστοιχα, το εμπόριο με την Κίνα συμβάλλει στην προώθηση της ανάπτυξης και της απασχόλησης στην Ευρώπη, μέσω αυξημένων εξαγωγών, στη συνέχιση της εξειδίκευσης σε προϊόντα και υπηρεσίες υψηλής αξίας και στην ενίσχυση της παγκόσμιας ανταγωνιστικότητας των εταιρειών της ΕΕ. |

Εξαγωγές της ΕΕ | Η αύξηση των εξαγωγών της ΕΕ προς την Κίνα υπερέβη το 100% από το 2000 έως το 2005 και ήταν πολύ ταχύτερη από την αύξηση των εξαγωγών της προς τον υπόλοιπο κόσμο. Στον τομέα των υπηρεσιών, οι εξαγωγές της ΕΕ προς την Κίνα εξαπλασιάστηκαν την περίοδο 1994-2004, βάσει κυρίως των δυνατών σημείων της ΕΕ στους τομείς των οικονομικών, των κατασκευών, της διανομής και των εκπαιδευτικών υπηρεσιών. |

Επενδύσεις της ΕΕ στην Κίνα | Οι επενδύσεις στην Κίνα επέτρεψαν στις εταιρείες της ΕΕ να παραμείνουν ανταγωνιστικές με την απόκτηση πρόσβασης σε παραγωγικούς παράγοντες χαμηλού κόστους. Ένα μεγάλο μέρος της προστιθέμενης αξίας προϊόντων «made in China» οφείλεται σε ευρωπαϊκές εταιρείες. Οι επενδύσεις αυτές βοήθησαν επίσης τις ευρωπαϊκές επιχειρήσεις να διατηρήσουν θέσεις εργασίας και βιώσιμες οικονομικές δραστηριότητες στην ΕΕ, όπως η έρευνα, ο σχεδιασμός, το μάρκετινγκ, η γενική διαχείριση και οι σύνθετες διαδικασίες παραγωγής. Ορισμένες επενδύσεις στην Κίνα επέτρεψαν σε εταιρείες της ΕΕ να αποκτήσουν μερίδιο στην αγορά της Κίνας και υποστήριξαν τις εξαγωγές μας. |

Κινεζικές επενδύσεις στην Ευρώπη | Οι άμεσες επενδύσεις της Κίνας στο εξωτερικό παραμένουν σε μέτρια επίπεδα, όμως αυξάνονται γρήγορα. Το 2004, το σύνολο των εξωτερικών επενδύσεων της Κίνας ανερχόταν σε 3 δισ. ευρώ με ιδιαίτερη έμφαση στη διασφάλιση των φυσικών πόρων. Η Ευρώπη λαμβάνει ένα μικρό μόνο μέρος των επενδύσεων αυτών (2%). Ωστόσο, με την αύξηση αυτών των επενδύσεων, όσο η Κίνα επεκτείνεται εμπορικά πέρα από την εγχώρια αγορά της, οι ευρωπαϊκές εταιρείες θα επωφεληθούν από την πώληση της εμπειρίας και της γνώσης που διαθέτουν στον τομέα της διανομής, των πωλήσεων και των δικτύων υποστήριξης. |

Η επίδραση των τιμών | Οι εισαγωγές με ανταγωνιστικές τιμές από την Κίνα είχαν ως αποτέλεσμα τη διάθεση οικονομικότερων υλών για τις επιχειρήσεις της ΕΕ και άρα χαμηλότερες τιμές για τα τελικά προϊόντα που κατασκευάζονται στην Ευρώπη, δηλαδή γενικά χαμηλότερες τιμές για τους καταναλωτές. Η συνολική επίδραση στον πληθωρισμό για την ευρωζώνη κατά την περίοδο 2001-2005 εκτιμήθηκε από τον ΟΟΣΑ σε -0,2%. Αυτό με τη σειρά του συνέβαλε στη διατήρηση χαμηλών γενικών επιτοκίων. Οι αποταμιεύσεις που δημιουργήθηκαν ως αποτέλεσμα φθηνότερων αγαθών και υλών επενδύθηκαν σε άλλους τομείς της ευρωπαϊκής οικονομίας. |

ΠΛΑΙΣΙΟ 1: Ευκαιρίες για επιχειρήσεις της ΕΕ να δραστηριοποιηθούν στην Κίνα |

Η ανάπτυξη του εμπορίου ανάμεσα στην ΕΕ και την Κίνα αντικατοπτρίζει την ανάπτυξη στο συνολικό εμπόριο της ΕΕ με τις αναδυόμενες οικονομίες. Ενώ οι οικονομίες αυτές, και ιδίως η Κίνα, αποκομίζουν σημαντικά κέρδη σε ορισμένους τομείς προϊόντων υψηλής τεχνολογίας (όπως οι φορητοί προσωπικοί υπολογιστές, τα κινητά τηλέφωνα και οι συσκευές ανάγνωσης DVD), η ΕΕ ενισχύει την εξειδίκευσή της σε προϊόντα υψηλής ποιότητας έναντι αγαθών χαμηλής και μεσαίας ποιότητας. |

Μελέτες της Επιτροπής επισημαίνουν ότι η ανάπτυξη της κινεζικής αγοράς θα εξακολουθήσει να παρέχει σημαντικά οφέλη σε επιχειρηματίες της ΕΕ. Παρότι οι κινεζικές εταιρείες θα καταστούν περισσότερο ανταγωνιστικές σε ορισμένους τομείς της αγοράς (π.χ. σε βασικά χημικά προϊόντα ή ορισμένους τύπους οχημάτων), θα αναπτυχθούν ταχέως άλλοι τομείς (π.χ. εξειδικευμένα χημικά προϊόντα, τμήματα οχημάτων που για την παραγωγή τους απαιτείται ένταση κεφαλαίου) που θα προσφέρουν νέες δυνατότητες σε επιχειρηματίες της ΕΕ. |

Η ΕΕ είναι ιδιαίτερα ισχυρή σε εξαγωγές μηχανημάτων και οχημάτων, που συνιστούν τα δύο τρίτα όλων των εξαγωγών αγαθών της ΕΕ και το ένα τρίτο όλων των εισαγωγών της Κίνας σε μηχανήματα. Οι εξαγωγές χημικών προϊόντων από την ΕΕ στην Κίνα έχουν διπλασιαστεί τα τελευταία πέντε χρόνια, καθιστώντας την Κίνα τη δεύτερη αγορά εξαγωγών της ΕΕ. Το μερίδιο της ΕΕ στην αγορά της Κίνας το 2005 ανερχόταν σε 16% - παρόμοιο με αυτό της Ιαπωνίας και των χωρών ASEAN, μικρότερο όμως από αυτό των ΗΠΑ (20%), της Ινδίας (21%) ή της Βραζιλίας (31%). Υπάρχουν δυνατότητες για την αύξηση του μεριδίου αγοράς της ΕΕ, βάσει της επίδοσης της ΕΕ σε άλλες αγορές. Όσο η Κίνα αναπτύσσεται, η ζήτηση για ευρωπαϊκά καταναλωτικά προϊόντα υψηλής ποιότητας θα αυξάνεται. |

Για να έχουν επιτυχία, οι επιχειρηματίες της ΕΕ πρέπει να αποκτήσουν ενδελεχή γνώση της αγοράς της Κίνας και να εκμεταλλευτούν το ανταγωνιστικό τους πλεονέκτημα. Τα κύρια πλεονεκτήματα της Ευρώπης στην εμπορική της σχέση με την Κίνα είναι η καινοτομία, η εξειδίκευση, η ποιότητα, οι συναφείς υπηρεσίες και η αναγνωρισιμότητα του εμπορικού σήματος. Το υψηλό κόστος εργασίας ανά μονάδα προϊόντος δεν αποτελεί υποχρεωτικά εμπόδιο για την εξαγωγική επιτυχία: οι ισχυρότεροι ευρωπαίοι εξαγωγείς στην Κίνα έχουν από τα υψηλότερα εργατικά κόστη στην Ευρώπη. |

2.2. Η επίδραση του ανταγωνισμού

Προσαρμογή στην Ευρώπη | Οι εισαγωγές με ανταγωνιστικές τιμές από την Κίνα αύξησαν την πίεση στην ευρωπαϊκή οικονομία για να προσαρμοστεί σε νέες πηγές του παγκόσμιου ανταγωνισμού – ιδίως στον τομέα παραγωγής προϊόντων χαμηλής προστιθέμενης αξίας. Τα κινεζικά προϊόντα ανταγωνίζονται τα προϊόντα της ΕΕ όχι μόνο στην εσωτερική αγορά αλλά και σε αναδυόμενες αγορές στην Ασία, την Αφρική και τη Λατινική Αμερική. Ο ανταγωνισμός αυτός είναι αναπόφευκτος και αποτελεί σημαντικό κίνητρο για την ευρωπαϊκή ανταγωνιστικότητα. Συγκεκριμένα, η Ευρώπη πρέπει να αναπτύξει και να εδραιώσει τομείς ανταγωνιστικού πλεονεκτήματος στο σχεδιασμό και την παραγωγή προϊόντων υψηλής αξίας και τεχνολογίας, να αναπτύξει την καινοτομία και να βοηθήσει τους εργαζομένους στην αναπροσαρμογή και την εκ νέου κατάρτισή τους. Για το λόγο αυτό είναι επιτακτική ανάγκη να προχωρήσει περαιτέρω η πρόοδος όσον αφορά τη μεταρρύθμιση της ατζέντας της Λισαβόνας και να θεσπιστούν οι ορθές πολιτικές ανταγωνισμού και προσαρμογής. |

Μετεγκατάσταση | Η μετεγκατάσταση προς την Κίνα είχε αρνητική επίδραση σε ορισμένους τομείς και ορισμένες περιοχές. Αυτό, ωστόσο, παραμένει ένα περιορισμένο φαινόμενο. Οι σημερινές επενδύσεις της ΕΕ στην Κίνα αντιπροσωπεύουν ένα μικρό μόνο μέρος των συνολικών εξωτερικών επενδύσεων της ΕΕ (μόνο το 1% των συνολικών εκροών της ΕΕ, εξαιρουμένων των έμμεσων επενδύσεων). Το συνολικό ύψος των άμεσων επενδύσεων της ΕΕ στην Κίνα αντιστοιχεί στο 5% των συνολικών ξένων επενδύσεων στην Κίνα. |

Η τεχνολογική πρόκληση | Οι ερευνητικές προσπάθειες της Κίνας αναπτύσσονται ταχέως και η Κίνα διαθέτει το δυναμικό να βελτιώσει την αλυσίδα αξίας σε παραδοσιακούς τομείς εμπειρογνωμοσύνης της ΕΕ. Ωστόσο, η Κίνα θα πρέπει ακόμη να αναπτύξει μια συνεκτική πολιτική για την καινοτομία και εμποδίζεται στις προσπάθειές της από την ανεπαρκή προστασία της διανοητικής ιδιοκτησίας. Παρότι η Κίνα είναι πλέον ο μεγαλύτερος εξαγωγέας προϊόντων τεχνολογίας των πληροφοριών στον κόσμο, ένα μεγάλο μέρος αυτών των εξαγωγών προέρχονται από ξένες εταιρείες που εδρεύουν στην Κίνα και εισάγουν εξαρτήματα έντασης έρευνας και υψηλής προστιθέμενης αξίας. Ωστόσο, η Ευρώπη δεν έχει την πολυτέλεια του εφησυχασμού. |

Εμπορικό έλλειμμα | Η Ευρώπη παρουσιάζει υψηλό έλλειμμα στις εμπορικές της σχέσεις με την Κίνα: το 2005, οι κινεζικές εξαγωγές προς την ΕΕ έφθασαν τα 158 δισ. ευρώ, ενώ οι εξαγωγές της ΕΕ προς την Κίνα τα 52 δισ. ευρώ, σημειώθηκε δηλαδή έλλειμμα της τάξης των 106 δισ. ευρώ. Ωστόσο, η αποσπασματική προσέγγιση του εμπορικού ελλείμματος στις σχέσεις της ΕΕ με την Κίνα είναι παραπλανητική. Το μερίδιο της Ασίας στις εισαγωγές της ΕΕ παρέμεινε σχετικά σταθερό στο 20-25 % κατά την τελευταία δεκαετία. Το εμπορικό έλλειμμα με την Κίνα αποκρύπτει έως ένα βαθμό το γεγονός ότι οι εξαγωγές της αντικατέστησαν εν μέρει εξαγωγές από άλλες ασιατικές χώρες. Παρότι η κινεζική ανταγωνιστική πρόκληση πρέπει να εξεταστεί στη σωστή της βάση, είναι αναμφισβήτητα υπαρκτή και έχει σημαντικές συνέπειες για εταιρείες και μεμονωμένους εργαζομένους στην Ευρώπη. Για το λόγο αυτό είναι αποφασιστικής σημασίας η διασφάλιση μιας αμοιβαία ελεύθερης και δίκαιης πρόσβασης στην αγορά. Στο πλαίσιο αυτό πρέπει να δοθεί ιδιαίτερη προσοχή σε μια σειρά εμποδίων όσον αφορά την πρόσβαση στην αγορά και σε συνθήκες που αλλοιώνουν τον ανταγωνισμό. |

2.3. Εμπόδια όσον αφορά την πρόσβαση στην αγορά

Παρότι οι δασμοί της Κίνας έχουν μειωθεί σημαντικά ως αποτέλεσμα της προσχώρησης της Κίνας στον ΠΟΕ, οι εξαγωγές της ΕΕ εξακολουθούν να αντιμετωπίζουν μια σειρά δασμολογικών και μη δασμολογικών εμποδίων όσον αφορά το εμπόριο και περιορισμούς όσον αφορά τις επενδύσεις στη μεταποιητική βιομηχανία και στις υπηρεσίες. Επικρατεί όλο και περισσότερο η αντίληψη ότι η ατελής εκπλήρωση των υποχρεώσεων στο πλαίσιο του ΠΟΕ και η ύπαρξη εμποδίων όσον αφορά την πρόσβαση στην αγορά εμποδίζουν την ανάπτυξη μιας πραγματικά αμοιβαίας εμπορικής σχέσης ανάμεσα στην Ευρώπη και την Κίνα. |

Δασμοί | Στο πλαίσιο της προσχώρησης της Κίνας στον ΠΟΕ, οι δασμοί μειώθηκαν κατά μέσο όρο 8,8% για τα μη αγροτικά προϊόντα. Ωστόσο, η Κίνα έχει διατηρήσει μια σειρά υψηλών δασμών σε ορισμένες βιομηχανίες με ιδιαίτερο ενδιαφέρον για την ΕΕ, όπως τα κλωστοϋφαντουργικά προϊόντα και τα είδη ένδυσης, τα δερμάτινα και γούνινα είδη, τα υποδήματα, τα κεραμικά είδη, ο χάλυβας και τα οχήματα. |

Μη δασμολογικά εμπόδια | Οι ευρωπαίοι εξαγωγείς και επενδυτές αντιμετωπίζουν έναν αυξανόμενο αριθμό αδικαιολόγητων μη δασμολογικών εμποδίων, με τη μορφή της πιστοποίησης προϊόντων, προτύπων σήμανσης, απαιτήσεων για την έγκριση εισαγωγών και καθυστερήσεων στον εκτελωνισμό. Η εφαρμογή των νόμων συχνά δεν είναι ενιαία και οι περιφερειακές διαφοροποιήσεις στις τελωνειακές διαδικασίες επιδρούν αρνητικά στο εμπόριο. Αδικαιολόγητες υγειονομικές απαιτήσεις μπορούν να δημιουργήσουν εμπόδια για τις εξαγωγές προς την Κίνα, ιδίως για τα αγροτικά προϊόντα. Τα εθνικά πρότυπα της Κίνας συχνά διαφέρουν σημαντικά από τα διεθνή πρότυπα. Αυτό έχει ως αποτέλεσμα υψηλό κόστος συμμόρφωσης και μεγάλες καθυστερήσεις για τις επιχειρήσεις, επηρεάζοντας την ικανότητά τους να πωλήσουν τα προϊόντα τους στην κινεζική αγορά, κάτι που πλήττει κυρίως τις μικρομεσαίες επιχειρήσεις της ΕΕ. |

Δημόσιες συμβάσεις | Η Κίνα δεσμεύτηκε να ανοίξει την αγορά της των δημοσίων συμβάσεων και να προσχωρήσει το συντομότερο δυνατό στην πολυμερή συμφωνία περί δημοσίων συμβάσεων, ύστερα από την προσχώρησή της στον ΠΟΕ. Η Κίνα δεσμεύτηκε ότι θα αρχίσει διαπραγματεύσεις προσχώρησης το 2008. Ωστόσο, πολλές αγορές δημοσίων συμβάσεων παραμένουν κλειστές σε ευρωπαϊκές επιχειρήσεις. Σε ορισμένους τομείς, η μεταφορά τεχνολογίας αποτελούσε όρο για τη συμμετοχή ξένων εταιρειών σε διεθνείς προσφορές. |

Νέες πολιτικές διακριτικής μεταχείρισης ξένων επιχειρηματιών | Σε τομείς κλειδιά, όπως η αυτοκινητοβιομηχανία, η χαλυβουργία, η κατασκευή ημιαγωγών ή η ναυπηγική, αναπτύσσονται νέες πολιτικές, οι οποίες φαίνεται να βασίζονται σε μια προσέγγιση πρόκρισης κινέζικων επιχειρήσεων, σε αντίθεση με τις αρχές κατά των διακρίσεων του ΠΟΕ. Σε μια σειρά βιομηχανιών, η Κίνα επέβαλε τοπικές προϋποθέσεις ως προς το περιεχόμενο, είτε με άμεση νομοθέτηση είτε μέσω της έγκρισης της επένδυσης, περιορίζοντας τις εξαγωγές της ΕΕ και βοηθώντας αθέμιτα την τοπική βιομηχανία. Αυξάνεται συνεχώς ο κίνδυνος να χρησιμοποιηθεί η πολιτική ανταγωνισμού κατά ξένων επιχειρηματιών, ενώ η έλλειψη ανεξαρτησίας ή διαφάνειας πολλών ρυθμιστικών οργάνων έχει ως αποτέλεσμα την έκδοση αποφάσεων που ευνοούν τις κινεζικές επιχειρήσεις. |

Επενδυτικοί περιορισμοί | Στους τομείς της μεταποιητικής βιομηχανίας και των υπηρεσιών, οι ευρωπαίοι επενδυτές δεν μπορούν ακόμη να ιδρύσουν ξένες εταιρείες στις οποίες θα έχουν την πλήρη ιδιοκτησία και οφείλουν να ιδρύουν κοινές επιχειρήσεις με κινέζους εταίρους. Στις τηλεπικοινωνίες και στο χρηματοοικονομικό τομέα, οι εταιρείες της ΕΕ δεν μπόρεσαν να επεκταθούν σημαντικά λόγω των υψηλών απαιτήσεων σε κεφάλαιο και των σύνθετων διαδικασιών έγκρισης. Στη μεταποιητική βιομηχανία, η Κίνα εξακολουθεί να διατηρεί επενδυτικούς περιορισμούς σε ορισμένες καίριες βιομηχανίες για την Ευρώπη, όπως η αυτοκινητοβιομηχανία, τα πετροχημικά ή ο χάλυβας. |

2.4. Όροι ανταγωνισμού

Οι εταιρείες της ΕΕ αντιμετωπίζουν συχνά αθέμιτους όρους ανταγωνισμού στην Κίνα. Η απουσία όρων θεμιτού ανταγωνισμού και η ανεπαρκής νομική προστασία δημιουργούν σοβαρά προβλήματα. Οι πολιτικές της Κίνας για το περιβάλλον, τα κοινωνικά πρότυπα, τη νομισματική πολιτική και τους φυσικούς πόρους μπορούν να στρεβλώσουν το εμπόριο. |

Δικαιώματα διανοητικής ιδιοκτησίας και νομικά δικαιώματα, υποχρεωτική μεταφορά τεχνολογίας. | Η κατάλληλη προστασία των δικαιωμάτων διανοητικής ιδιοκτησίας, όπως των διπλωμάτων ευρεσιτεχνίας, της πνευματικής ιδιοκτησίας και των εμπορικών σημάτων, είναι σημαντική για την αξιοποίηση του ανταγωνιστικού πλεονεκτήματος της Ευρώπης στην καινοτομία, το σχεδιασμό και την παραγωγή προϊόντων υψηλής αξίας. Η ανεπαρκής προστασία της διανοητικής ιδιοκτησίας αποτελεί σημαντική πρόκληση για τις επιχειρήσεις της ΕΕ στην Κίνα. Η Κίνα είναι μακράν η μεγαλύτερη πηγή παραποιημένων και πειρατικών προϊόντων που κατάσχονται στα σύνορα της ΕΕ. Παρότι η Κίνα σημείωσε ευπρόσδεκτη πρόοδο στη θέσπιση ενός καθεστώτος διανοητικής ιδιοκτησίας, εξακολουθούν να υπάρχουν κενά, ενώ και η αποτελεσματική εφαρμογή και επιβολή των νόμων παραμένει ανομοιόμορφη και ελλιπής. Οι εταιρείες της ΕΕ αντιμετωπίζουν επίσης ένα αδιαφανές και επαχθές νομικό και δικαστικό σύστημα, το οποίο δεν παρέχει επαρκείς εγγυήσεις για τη νομική προστασία των δικαιωμάτων των εταιρειών της ΕΕ. |

Επιδοτήσεις | Η Κίνα έχει διοχετεύσει σημαντικές επιδοτήσεις σε ευνοούμενες εθνικές βιομηχανίες, ιδίως σε εταιρείες που προορίζονται να αναλάβουν ηγετικό ρόλο σε εθνικό ή περιφερειακό επίπεδο. Οι εταιρείες αυτές έχουν επίσης επωφεληθεί από προτιμησιακές πολιτικές, όπως η προνομιακή πρόσβαση στον τραπεζικό τομέα. Σε ορισμένες περιπτώσεις, όπως στον τομέα της αυτοκινητοβιομηχανίας και της χαλυβουργίας, ολόκληροι κλάδοι επωφελούνται από μια ολοκληρωμένη βιομηχανική πολιτική που αποσκοπεί στην υποστήριξη της εγχώριας παραγωγής και στην προώθηση των εξαγωγών. Η Κίνα έχει επίσης αναπτύξει ένα φορολογικό σύστημα που παρέχει φορολογικές ελαφρύνσεις που συνδέονται με τη χρήση τοπικού περιεχομένου ή με τις επιδόσεις στις εξαγωγές. |

Ευέλικτη συναλλαγματική ισοτιμία | Οι εξαγωγές της Κίνας προς την ΕΕ επωφελούνται επίσης από τη συναλλαγματική ισοτιμία του κινεζικού ρενμίνμπι με το δολάριο, η οποία τους προσέφερε ένα σημαντικό ανταγωνιστικό πλεονέκτημα. Η Κίνα κινείται σήμερα προς την κατεύθυνση μεγαλύτερης ευελιξίας στο νομισματικό της καθεστώς, η οποία θα συμβάλλει στην επίτευξη υψηλότερων επιπέδων εγχώριας κατανάλωσης. |

Η υπερβολική αποταμίευση μειώνει τη ζήτηση για εισαγωγές | Η ζήτηση για προϊόντα της ΕΕ στην Κίνα μειώνεται επίσης από τη χαμηλή εγχώρια ζήτηση, λόγω των υψηλών αποταμιεύσεων που οφείλονται στην περιορισμένη παροχή δημόσιων υπηρεσιών υγείας και κοινωνικής ασφάλισης. Οι αποταμιεύσεις των επιχειρήσεων είναι επίσης πολύ υψηλές και αντιστοιχούν στο ήμισυ περίπου των αποταμιεύσεων της Κίνας. Τα δύο αυτά στοιχεία περιορίζουν την εγχώρια ζήτηση, συμπεριλαμβανομένης της ζήτησης για προϊόντα και υπηρεσίες της ΕΕ, με αποτέλεσμα να εξάγεται το πλεόνασμα της εγχώριας παραγωγής. |

Όροι που αφορούν περιβαλλοντικά και κοινωνικά θέματα και θέματα ασφάλειας | Το ρυθμιστικό καθεστώς της Κίνας για την προστασία του περιβάλλοντος εξακολουθεί να είναι ατελές και η πρακτική του εφαρμογή είναι ανεπαρκής ή διακριτική υπέρ τοπικών παραγωγών. Το γεγονός αυτό συμβάλλει στην ταχεία υποβάθμιση του περιβάλλοντος στην Κίνα. Η Κίνα διατηρεί επίσης περιορισμούς για επενδύσεις ή εισαγωγές ορισμένων περιβαλλοντικά φιλικών προϊόντων και υπηρεσιών. Η Κίνα πρέπει ακόμη να επικυρώσει, να μεταφέρει στο εθνικό δίκαιο και να εφαρμόσει τέσσερις από τις οκτώ κύριες συμβάσεις της ΔΟΕ που αφορούν την ελευθερία του συνεταιρίζεσθαι, τη συλλογική διαπραγμάτευση, την καταναγκαστική εργασία και άλλες σημαντικές συμβάσεις σχετικά με την επιθεώρηση εργασίας, την υγεία και την ασφάλεια κατά την εργασία και την κοινωνική προστασία. Οι κινεζικές εταιρείες συχνά δεν τηρούν εύλογα πρότυπα ασφάλειας για τα προϊόντα τους· το ήμισυ των προειδοποιήσεων στην Ευρώπη για επικίνδυνα μη εδώδιμα προϊόντα αφορούν προϊόντα που κατασκευάζονται στην Κίνα. Τα χαμηλότερα περιβαλλοντικά και κοινωνικά πρότυπα και τα πρότυπα ασφάλειας που εφαρμόζονται στην Κίνα της παρέχουν ανταγωνιστικό πλεονέκτημα. |

Στρεβλώσεις της αγοράς παγκοσμίου εμπορίου για φυσικούς πόρους | Η προσπάθεια της Κίνας για την εξεύρεση φυσικών πόρων στο εξωτερικό αποτελεί σημαντικό γεγονός. Η Κίνα είναι πλέον ο δεύτερος μεγαλύτερος εισαγωγέας καυσίμων στον κόσμο. Πρόκειται για μια σαφή ένδειξη ότι θα αυξάνεται ο παγκόσμιος ανταγωνισμός για πόρους. Η εξαγωγική επίδοση της Κίνας βασίζεται επίσης σε εισαγωγές πόρων από πολλές αναπτυσσόμενες χώρες. Σε ορισμένες περιπτώσεις, η Κίνα επιδοτεί την εισαγωγή πρώτων υλών προσφέροντας πλεονεκτήματα στη βιομηχανία της. Ταυτόχρονα, η Κίνα περιορίζει τις εξαγωγές ορισμένων πλεονασματικών φυσικών πόρων, όπως άνθρακα, οπτάνθρακα, σπανίων γαιών, δορών και μεταξιού, οι οποίες μπορεί να στρεβλώσουν τη διαθεσιμότητα και την τιμή των πρώτων υλών στις παγκόσμιες αγορές. |

3. η απαντηση της εε και προτεραιοτητεσ δρασης

3.1. Επιμονή στο άνοιγμα της οικονομίας

Η Ευρώπη πρέπει να επιδιώξει μια δίκαιη και σταθερή πολιτική εμπορίου με την Κίνα. Πρέπει να επιμείνει στο γεγονός ότι από το άνοιγμα της οικονομίας επωφελούνται τόσο η Ευρώπη όσο και η Κίνα και ότι μια οικονομικά ισχυρή Κίνα είναι προς όφελος της Ευρώπης. Δεν μπορεί να ζητά άνοιγμα από την Κίνα, ενώ θα κρατά κλειστή τη δική της αγορά. |

Εκπλήρωση από την Κίνα των υποχρεώσεών της στο πλαίσιο του ΠΟΕ | Η ΕΕ εξακολουθεί να παρακολουθεί από κοντά την εκπλήρωση από την Κίνα των υποχρεώσεών της στο πλαίσιο της προσχώρησης στον ΠΟΕ. Στο θέμα αυτό, η Κίνα έχει ακόμη να εκτελέσει σημαντικό έργο. Το ζήτημα θα εξακολουθήσει να αποτελεί βασική προτεραιότητα για την ΕΕ τα επόμενα χρόνια. Η μη προσχώρηση της Κίνας στη συμφωνία του ΠΟΕ για τις δημόσιες συμβάσεις έχει ως αποτέλεσμα να παραμένουν κλειστές σημαντικές κινεζικές αγορές. Η Κίνα πρέπει να εκπληρώσει τη δέσμευσή της για την έναρξη διαπραγματεύσεων προσχώρησης το 2008 και να εργαστεί για την ταχεία ολοκλήρωσή τους. Το 2007, η Επιτροπή θα προβεί σε εκτενή επισκόπηση σχετικά με το άνοιγμα της κινεζικής αγοράς και την εκπλήρωση των δεσμεύσεων της Κίνας στο πλαίσιο του ΠΟΕ. Θα ενισχύσει τους δεσμούς της με επιχειρήσεις της ΕΕ για τον εντοπισμό καίριων τομέων ενδιαφέροντος. |

Φιλελευθεροποίηση πέραν των υποχρεώσεων έναντι του ΠΟΕ | Η ΕΕ θα συνεχίσει να ζητεί από την Κίνα να προχωρήσει πέραν των δεσμεύσεών της έναντι του ΠΟΕ, όσον αφορά την πρόσβαση εταιρειών της ΕΕ στην αγορά. Η αγορά της ΕΕ είναι μια από τις πιο ανοιχτές αγορές στον κόσμο και η ΕΕ θα εξακολουθήσει να επιδιώκει το περαιτέρω άνοιγμα της κινέζικης αγοράς ώστε να δημιουργηθούν αμοιβαίες ευκαιρίες για επιχειρηματίες από την ΕΕ και την Κίνα. Η ΕΕ θα συνεργαστεί με τις κινεζικές αρχές σε όλα τα επίπεδα για την επίτευξη αυτού του στόχου. Το 2007, η ΕΕ θα αναμορφώσει τη συνολική της στρατηγική για την πρόσβαση στην αγορά. Θα αυξήσει τη συνεργασία με τα κράτη μέλη για να βελτιωθούν οι εξαγωγές της ΕΕ προς την Κίνα. |

3.2. Ίσοι όροι ανταγωνισμού

Η ΕΕ θα εξακολουθήσει να πιέζει την Κίνα να βελτιώσει την κατάσταση όσον αφορά την προστασία των δικαιωμάτων εταιρειών της ΕΕ, μέσω ενός διαφανούς νομικού και δικαστικού συστήματος στο οποίο οι ρυθμιστικοί φορείς θα είναι πλήρως ανεξάρτητοι. |

Καταπολέμηση της εξαναγκαστικής μεταφοράς τεχνολογίας, της πειρατείας και της παραχάραξης | Σύμφωνα με μια παγκόσμια μελέτη σχετικά με την επιβολή, η Κίνα αποτελεί σήμερα την πρώτη προτεραιότητα της ΕΕ όσον αφορά την επιβολή της προστασίας της διανοητικής ιδιοκτησίας σε όλο τον κόσμο. Η Κίνα πρέπει να εκπληρώσει τις υποχρεώσεις της στο πλαίσιο του ΠΟΕ, τόσο από πλευράς νομοθεσίας όσο και από πλευράς πρακτικής εφαρμογής της, και να θεσπίσει αποτελεσματικούς αποτρεπτικούς μηχανισμούς για την καταπολέμηση της παραχάραξης και της πειρατείας. Η ΕΕ θα καταρτίσει ένα σύνολο συγκεκριμένων σημείων σύγκρισης για τη μέτρηση της προόδου της Κίνας. Η ΕΕ θα συνεργαστεί με την Κίνα για τη δημιουργία ενός ειδικού συστήματος εκτίμησης του κινδύνου για τελωνειακούς ελέγχους ώστε να καταπολεμηθεί πιο αποτελεσματικά η παραχάραξη και να αναπτυχθούν επαφές ανάμεσα σε λιμένες και αερολιμένες της ΕΕ και της Κίνας. Η ΕΕ θα αντιμετωπίσει κατά προτεραιότητα τις απαιτήσεις για μεταφορά τεχνολογίας που δεν βασίζονται σε εθελοντικές επιχειρηματικές αποφάσεις καθώς και τη μη καταβολή αμοιβής προς δικαιούχους της ΕΕ για δικαιώματα εκμετάλλευσης. Η ΕΕ θα θέσει σε εφαρμογή ένα σημαντικό πρόγραμμα στην Κίνα για να βελτιωθεί η προστασία των δικαιωμάτων διανοητικής ιδιοκτησίας και να περιοριστεί η παραγωγή και το εμπόριο πλαστών και πειρατικών προϊόντων στην Κίνα καθώς και η εξαγωγή τους στην Ευρώπη. Η ΕΕ θα συνεργαστεί στενότερα με κύριους διεθνείς εταίρους συμμετέχοντας σε κοινές προσπάθειες στον τομέα αυτό. |

Επιχορηγήσεις, τραπεζική μεταρρύθμιση και εμπορικοί περιορισμοί σε πρώτες ύλες και ενεργειακά αγαθά | Η Επιτροπή θα ασκήσει πίεση στην Κίνα για τη βελτίωση της διαφάνειας όσον αφορά το καθεστώς των επιδοτήσεων και θα επιμείνει στη συμμόρφωση της Κίνας με τη δέσμευσή της στο πλαίσιο του ΠΟΕ για τον τερματισμό της χορήγησης απαγορευόμενων επιχορηγήσεων. Το κινεζικό τραπεζικό σύστημα πρέπει να υποστεί μεταρρύθμιση για να λειτουργεί σε εμπορική βάση, ενώ πρέπει και να τερματιστούν οι χορηγήσεις δανείων με ευνοϊκούς όρους και άλλες μορφές μη βιώσιμου δανεισμού. Η Επιτροπή θα ζητήσει από την Κίνα να επιτρέψει στις δυνάμεις της αγοράς να δραστηριοποιηθούν στο εμπόριό της πρώτων υλών και ενεργειακών προϊόντων, όπως ο άνθρακας, ο οπτάνθρακας και οι σπάνιες γαίες. |

3.3. Υποστήριξη των ευρωπαϊκών εταιρειών

Η Επιτροπή θα αναλάβει δράση για την πρακτική υποστήριξη των εταιρειών της ΕΕ, ιδίως των μικρομεσαίων επιχειρήσεων. Στο πλαίσιο αυτό, η Επιτροπή θα συμπληρώνει και δεν θα επικαλύπτει πρωτοβουλίες που αναλαμβάνουν τα κράτη μέλη ή οι ιδιώτες επιχειρηματίες. |

Προστασία των ΔΔΙ της ΕΕ | Μέσω των υφιστάμενων δομών, όπως το γραφείο υποστήριξης για τα ΔΔΙ και το δίκτυο ευρωπαϊκών κέντρων πληροφόρησης, η ΕΕ θα διευρύνει και θα ενισχύσει το υφιστάμενο γραφείο υποστήριξης των ΔΔΙ για την παροχή κατάρτισης και συμβουλών σχετικά με την προστασία των ευρωπαϊκών δικαιωμάτων διανοητικής ιδιοκτησίας στην Κίνα. Η ΕΕ θα εργαστεί για την ανάπτυξη εταιρικών σχέσεων μεταξύ ιδιωτικού και δημόσιου τομέα με ομοσπονδίες βιομηχανιών της ΕΕ και άλλους φορείς για τη βελτίωση της προστασίας των ΔΔΙ στην Κίνα. |

Υποστήριξη των επιχειρήσεων της ΕΕ στην Κίνα | Η Επιτροπή θα αναζητήσει εταίρους για τη δημιουργία στο Πεκίνο ενός ευρωπαϊκού κέντρου, το οποίο θα παρέχει υποστήριξη σε εταιρείες που επιθυμούν να αρχίσουν εξαγωγές ή επενδύσεις στην Κίνα. Η προπαρασκευαστική εργασία πρέπει να αρχίσει το 2006 για να αναλυθούν η εφαρμοσιμότητα και οι πιθανές δομές αυτής της υποστήριξης. |

Γλωσσική κατάρτιση | Τον Ιούλιο του 2006, η Επιτροπή έθεσε σε εφαρμογή το πρόγραμμα ανταλλαγής και κατάρτισης εκτελεστικών διευθυντών ΕΕ – Κίνας, το οποίο θα προσφέρει τα επόμενα πέντε χρόνια τη δυνατότητα σε 200 ευρωπαίους διευθυντές να μάθουν κινεζικά. Η Επιτροπή θα ασκήσει πίεση για την επέκταση του προγράμματος αυτού πέραν του 2010. |

Ενίσχυση της Επιτροπής επί τόπου | Η Επιτροπή θα αυξήσει την εστίαση της αντιπροσωπείας της στο Πεκίνο σε θέματα εμπορίου. Θα επιδιώξει την ένταση των δραστηριοτήτων της στη Σαγκάη και το Guangzhou, έτσι ώστε να είναι πιο κοντά στις κινεζικές αρχές και σε επιχειρήσεις της ΕΕ στα κύρια εμπορικά κέντρα. |

3.4. Προάσπιση των συμφερόντων της ΕΕ: προτεραιότητα στο διάλογο

Σύστημα επίλυσης διαφορών του ΠΟΕ | Όπου εμφανίζονται σημεία τριβής στο εμπόριο μεταξύ Κίνας και ΕΕ, η ΕΕ θα επιδιώκει πάντοτε την επίλυσή τους μέσω του διαλόγου και της διαπραγμάτευσης. Ωστόσο, σε περίπτωση αποτυχίας, η Επιτροπή θα κάνει χρήση του συστήματος διευθέτησης διαφορών του ΠΟΕ για την επίλυση εμπορικών θεμάτων με την Κίνα και για την εξασφάλιση συμμόρφωσης με πολυμερώς συμφωνηθέντες κανόνες και υποχρεώσεις. Δεν πρόκειται για αντικατάσταση της συνεργασίας με σύγκρουση αλλά για τη δημιουργία μιας ορθής εταιρικής σχέσης που θα βασίζεται στην αντικειμενική εφαρμογή πολυμερώς συμφωνηθέντων κανόνων. |

Χρήση μηχανισμών κατά του ντάμπινγκ και των επιχορηγήσεων | Τα μέτρα εμπορικής άμυνας θα εξακολουθήσουν να αποτελούν ένα μηχανισμό για την εξασφάλιση δίκαιων συνθηκών εμπορίου ανάμεσα στην Κίνα και την ΕΕ, όπως και με άλλες χώρες. Η ΕΕ θα κάνει προσεκτική χρήση αυτών των μηχανισμών, δείχνοντας όμως αποφασιστικότητα όταν αυτό απαιτείται. Προς το παρόν δεν ικανοποιούνται οι προϋποθέσεις για να χορηγηθεί στην Κίνα το καθεστώς οικονομίας της αγοράς (ΚΟΑ) στις έρευνες αντιντάμπινγκ. Η ΕΕ συνεργάζεται με την Κίνα για τη δημιουργία των συνθηκών που θα επιτρέπουν την πρόωρη χορήγηση του ΚΟΑ. Έχει επιτευχθεί πρόοδος τελευταία όσον αφορά ορισμένες προϋποθέσεις. Η Επιτροπή θα εξακολουθήσει να συνεργάζεται με τις κινεζικές αρχές μέσω των υφιστάμενων μηχανισμών και θα είναι σε θέση να ενεργήσει άμεσα όταν θα ικανοποιούνται όλες οι προϋποθέσεις. Η βελτίωση της διμερούς εμπορικής σχέσης θα συμβάλλει στη δημιουργία ενός πρόσφορου για το σκοπό αυτό περιβάλλοντος. Η πολιτική μεταρρυθμίσεων της Κίνας θα είναι στρατηγικής σημασίας για την ικανοποίηση των κριτηρίων όσον αφορά τη χορήγηση του ΚΟΑ. |

ΠΛΑΙΣΙΟ 2: Ο ρόλος του διαλόγου |

Τα τελευταία χρόνια, η Ευρωπαϊκή Επιτροπή έχει αναπτύξει μια σειρά σημαντικών διαλόγων σε οικονομικά θέματα με την Κίνα, οι οποίοι έχουν επίδραση στο εμπόριο. Η Επιτροπή, το Ευρωπαϊκό Κοινοβούλιο και η Οικονομική και Κοινωνική Επιτροπή ήταν στην πρωτοπορία αυτών των δραστηριοτήτων. |

Οι διάλογοι αυτοί καλύπτουν θέματα όπως η διανοητική ιδιοκτησία, η πρόσβαση στην αγορά, μακροοικονομικά και χρηματοοικονομικά θέματα, η γεωργία, ο ανταγωνισμός, η κανονιστική και βιομηχανική πολιτική και η γενική ασφάλεια προϊόντων και τροφίμων. Η ΕΕ έχει επίσης συνάψει πολλές τομεακές συμφωνίες με την Κίνα, όπως η συμφωνία τελωνειακής συνεργασίας, οι οποίες προβλέπουν την ενίσχυση της συνεργασίας μεταξύ ΕΕ και Κίνας στον έλεγχο των ΔΔΙ και στην ασφάλεια της αλυσίδας εφοδιασμού. |

Οι διάλογοι αυτοί συμβάλλουν στην προώθηση της κανονιστικής συνεργασίας και σύγκλισης και είναι σημαντικοί για τη διαχείριση μιας όλο και πιο σύνθετης σχέσης. Μπορούν επίσης να παίξουν καθοριστικό ρόλο στην πρόληψη δυσκολιών πριν αυτές να καταλήξουν σε εμπορικές διενέξεις. Η Επιτροπή θα εξακολουθήσει να εστιάζει σε εμπορικά και οικονομικά θέματα. Ορισμένοι τομείς στους οποίους είναι σημαντικό να υπάρξει περαιτέρω διάλογος είναι: η αξιοπρεπής εργασία, το βιώσιμο εμπόριο, η πολιτική της Κίνας όσον αφορά τις πρώτες ύλες και την ενέργεια, η παράνομη υλοτομία, η ανάγκη να βελτιώσει η Κίνα την προστασία του περιβάλλοντος και τις στατιστικές. |

Όπου είναι χρήσιμο και ενδείκνυται, πρέπει να συμμετέχουν σε τεχνικές και υψηλού επιπέδου συνεδριάσεις επιχειρήσεις της ΕΕ και της Κίνας, συνδικαλιστικές οργανώσεις, ΜΚΟ και άλλοι ενδιαφερόμενοι. Οι ευρωπαϊκές εταιρείες πρέπει να διαδραματίσουν ενεργό ρόλο στην υλοποίηση της ατζέντας για την αξιοπρεπή εργασία και τη βελτίωση των κοινωνικών και περιβαλλοντικών προτύπων, με την υιοθέτηση ευρωπαϊκών προτύπων, περιβαλλοντικών τεχνολογιών και προτύπων εταιρικής κοινωνικής ευθύνης στις επιχειρήσεις τους στην Κίνα. |

Τα προγράμματα συνεργασίας που υποστηρίζουν αυτούς τους διαλόγους πρέπει να συνεχιστούν. Το πρόγραμμα εμπορίου ΕΕ – Κίνας, με το οποίο υποστηρίζεται η ανάπτυξη ικανότητας στην Κίνα για θέματα της πολιτικής εμπορίου με 15 εκατομμύρια ευρώ για την περίοδο 2004-2009 πρέπει να ανανεωθεί μετά το 2009. Πρέπει να διευρυνθεί το πεδίο εφαρμογής του πέραν της κεντρικής κυβέρνησης και να συμπεριλάβει τοπικές και περιφερειακές κυβερνήσεις. |

3.5. Ανάπτυξη μιας ισχυρής παγκόσμιας σχέσης

Η εταιρική σχέση της ΕΕ με την Κίνα πρέπει να αξιοποιηθεί για να έρθουν οι δύο οικονομίες πιο κοντά αλλά και για τη συμμετοχή της Κίνας σε παγκόσμια θέματα. |

Σύναψη μιας νέας διμερούς συμφωνίας ΕΕ και Κίνας | Στο επίκεντρο αυτής της εταιρικής σχέσης θα βρίσκεται η νέα συμφωνία εταιρικής σχέσης και συνεργασίας (ΣΕΣΣ) με την Κίνα. Η συμφωνία αυτή θα περιλαμβάνει ιδιαίτερη εστίαση σε θέματα εμπορίου και επενδύσεων. Βασικός στόχος της ΣΕΣΣ θα είναι η αξιοποίηση των δεσμεύσεων της Κίνας στο πλαίσιο του ΠΟΕ για την κατάργηση των περιορισμών όσον αφορά τις επενδύσεις και την ξένη ιδιοκτησία στην Κίνα, την αύξηση της προστασίας της διανοητικής ιδιοκτησίας και τη διαπραγμάτευση αμοιβαίας αναγνώρισης γεωγραφικών ενδείξεων. Η ΕΕ θα επιδιώξει επίσης πιο έντονα τη συμπερίληψη θεμάτων που αφορούν τη βιωσιμότητα και το περιβάλλον καθώς και τον αντίκτυπο των οικονομικών και εμπορικών της σχέσεων με την Κίνα και την αύξηση της συνεργασίας σε πρότυπα υγείας και ασφάλειας. |

Αύξηση της συμμετοχής της Κίνας στο πολυμερές σύστημα | Η Κίνα επωφελείται ήδη σημαντικά από το διεθνές σύστημα εμπορίου και θα κέρδιζε ακόμη περισσότερα από την επιτυχή ολοκλήρωση του αναπτυξιακού προγράμματος της Ντόχα στο πλαίσιο του ΠΟΕ, ιδίως στον τομέα του εμπορίου βιομηχανικών προϊόντων. Για να επιτύχουν όμως οι διαπραγματεύσεις, απαιτείται ένας πιο ενεργός ρόλος εκ μέρους της Κίνας. Η ΕΕ καλεί την Κίνα να αναλάβει τις ευθύνες που αντιστοιχούν στα οφέλη που αποκομίζει από το πολυμερές σύστημα εμπορίου και να συμβάλει ουσιαστικά στην αναζωογόνηση και στην ολοκλήρωση του γύρου της Ντόχα στο πλαίσιο του ΠΟΕ. Η Κίνα πρέπει να αναλάβει την πρωτοβουλία, προσφέροντας καλύτερη πρόσβαση στις αγορές της, συμπεριλαμβανομένων των εισαγωγών βασικών ειδών από αναπτυσσόμενες χώρες, όπως τα κλωστοϋφαντουργικά προϊόντα και οι πρώτες ύλες για τη μεταποιητική βιομηχανία. Η ΕΕ και η Κίνα πρέπει να ενισχύσουν τη συνεργασία τους στο πλαίσιο του ΠΟΕ και άλλων πολυμερών οργανισμών θέσπισης κανόνων. |

Αντιμετώπιση μακροοικονομικών προκλήσεων | Ένα βασικό θέμα για τη σταθερότητα στην παγκόσμια οικονομία είναι η εξασφάλιση της εύρυθμης διόρθωσης των μεγάλων ανισορροπιών στο ισοζύγιο τρεχουσών συναλλαγών των κύριων οικονομικών ζωνών. Το έλλειμμα στο ισοζύγιο των τρεχουσών συναλλαγών των ΗΠΑ έφθασε στο πρωτοφανές επίπεδο του 6,4% του ΑΕΠ το 2005, ενώ τα πλεονάσματα στο ισοζύγιο τρεχουσών συναλλαγών στις πετρελαιοπαραγωγούς χώρες της Μέσης Ανατολής και στην Ασία εξακολούθησαν να διευρύνονται. Το πλεόνασμα στο ισοζύγιο τρεχουσών συναλλαγών της Κίνας έφθασε το 7,2% το 2005. Η ΕΕ, βάσει της εμπειρίας της, θα εξακολουθήσει να ενθαρρύνει την Κίνα στην υλοποίηση φορολογικών, νομισματικών και διαρθρωτικών πολιτικών που θα ισορροπούν το αναπτυξιακό της μοντέλο και θα εξασφαλίζουν μακροπρόθεσμη και βιώσιμη ανάπτυξη. |

Συμπεράσματα

Η «επιστροφή» της Κίνας θα εξακολουθήσει να έχει σημαντικό αντίκτυπο σε κάθε τμήμα της παγκόσμιας οικονομίας. Θα γίνεται αισθητή στην καθημερινή ζωή των πολιτών, από την τιμή του πετρελαίου έως την τιμή των ρούχων μας. Εμπεριέχει σοβαρές προκλήσεις για την παγκόσμια βιώσιμη ανάπτυξη. Η προσαρμογή στην ανταγωνιστική πρόκληση και η σύναψη μιας δίκαιης συμφωνίας με την Κίνα θα αποτελέσει κεντρική πολιτική και οικονομική πρόκληση για την πολιτική εμπορίου της ΕΕ την επόμενη δεκαετία. Η Ευρώπη και η Κίνα θα αναγκαστούν όλο και περισσότερο να συνεργαστούν σε παγκόσμια θέματα, ως υπεύθυνες και παγκόσμια ηγετικές εμπορικές και οικονομικές δυνάμεις.

Η προσχώρηση της Κίνας στον ΠΟΕ το 2001 της εξασφάλισε εκτενή και σταθερή πρόσβαση σε ξένες αγορές, ιδίως στην Ευρώπη. Ωστόσο, οι ευρωπαϊκές εταιρείες, παρότι κερδίζουν από την ανάπτυξη της Κίνας, εξακολουθούν να αντιμετωπίζουν σοβαρά εμπόδια όσον αφορά την πρόσβαση στην αγορά της. Υπάρχει όλο και μεγαλύτερος κίνδυνος η εμπορική σχέση ΕΕ και Κίνας να μην έχει πραγματικά αμοιβαίο χαρακτήρα. Η πολιτική πίεση προς την ΕΕ για να μη συνεχιστεί το άνοιγμα προς τον ανταγωνισμό από την Κίνα αναμένεται να αυξηθεί εάν τα προβλήματα αυτά δεν αντιμετωπιστούν, όπως συμβαίνει ήδη στις Ηνωμένες Πολιτείες.

Η ευρωπαϊκή πολιτική εμπορίου έναντι της Κίνας θα επιδιώξει την προώθηση του ανοίγματος και της συνεργασίας προς αμοιβαίο όφελος, λαμβάνοντας υπόψη τις σημαντικές εγχώριες προκλήσεις που αντιμετωπίζει η Κίνα. Η Ευρώπη ζητεί από την Κίνα αμοιβαιότητα σε μια εμπορική σχέση μεταξύ ίσων. Πρέπει να συνοδεύεται από ισχυρές πολιτικές που θα υποστηρίζουν όσους φέρουν το φορτίο της οικονομικής αναπροσαρμογής στην Ευρώπη. Η Ευρώπη πρέπει να αποδεχθεί τον οξύτατο ανταγωνισμό. Η Κίνα πρέπει να εξασφαλίσει ότι θα είναι ένας θεμιτός ανταγωνισμός.